3. ลักษณะการประกอบธุรกิจ

1. ประวัติความเป็นมา การเปลี่ยนแปลงและพัฒนาการที่สำคัญ

บริษัท อะมานะฮ์ ลิสซิ่ง จำกัด (มหาชน) เดิมเป็นฝ่ายงานหนึ่งของบริษัทเงินทุนหลักทรัพย์
นวธนกิจ จำกัด (มหาชน) โดยให้บริการสินเชื่อเช่าซื้อ
ต่อมาเพื่อให้สามารถแข่งขันทางธุรกิจได้คล่องตัวมากยิ่งขึ้น
จึงแยกมาจัดตั้งเป็นบริษัทย่อยของบริษัทเงินทุนหลักทรัพย์ นวธนกิจ จำกัด (มหาชน)
โดยจดทะเบียนครั้งแรกเมื่อวันที่ 15 พฤษภาคม 2535 ด้วยทุนจดทะเบียน 1 ล้านบาท
ในนามของบริษัท ไตรมิตรสัมพันธ์ จำกัด และได้เปลี่ยนชื่อเป็นบริษัท นวลิสซิ่ง จำกัด เมื่อวันที่ 20
ตุลาคม 2535

บริษัทเริ่มประกอบธุรกิจให้เช่าซื้อและเช่าการเงินเป็นหลัก
โดยเริ่มทำธุรกิจเช่าซื้อรถยนต์ตั้งแต่เดือนธันวาคม 2535 เป็นต้นมา
และมาเพิ่มธุรกิจเช่าการเงินในเดือนมีนาคม 2536
พร้อมกับเพิ่มให้เช่าซื้อสินค้าประเภทอุปกรณ์และเครื่องจักรด้วย

ด้วยธุรกิจเติบโตด้วยดีมาโดยตลอด และด้วยความจำเป็นที่ต้องการลดภาระถูกหักภาษีเงินได้ ณ
ที่จ่ายล่วงหน้าในอัตราร้อยละ 5 ของค่าเช่ารับ บริษัทจึงได้ทำการเพิ่มทุนจดทะเบียนจาก 1
ล้านบาท มาเป็น 60 ล้านบาท ในวันที่ 30 ธันวาคม 2536 ซึ่งเป็นการทำให้บริษัท
มีคุณสมบัติครบถ้วนตามคำสั่ง กรมสรรพากร ที่ ท.ป. 34/2534 ที่จะไม่ต้องถูกหักภาษีเงินได้ ณ
ที่จ่ายของค่าเช่ารับอีกต่อไป

นับตั้งแต่เปิดดำเนินการมา บริษัทได้ใช้สถานที่ของบริษัทเงินทุนหลักทรัพย์ นวธนกิจ จำกัด (มหาชน)
เป็นที่ทำการของบริษัท ภายหลังเมื่อปริมาณลูกค้ามากขึ้น เพื่อให้ลูกค้าได้รับความสะดวกยิ่งขึ้น
บริษัทจึงได้ขอเช่าที่ดินบริเวณใกล้เคียงและก่อสร้างสำนักงานที่ทำการแห่งใหม่ของบริษัท
(ซึ่งเป็นที่ตั้งของที่ทำการปัจจุบันของบริษัท) เมื่อการก่อสร้างแล้วเสร็จ
จึงทำการย้ายที่ทำการของบริษัทอย่างเป็นทางการเมื่อปลายเดือนตุลาคม 2538

บริษัทได้เพิ่มทุนจดทะเบียนมาเป็นลำดับ และได้แปรสภาพเป็นบริษัทมหาชนเมื่อวันที่ 8 ธันวาคม
2538 โดยมีผู้ถือหุ้นใหญ่ คือ บริษัทเงินทุนหลักทรัพย์ นวธนกิจ จำกัด (มหาชน)
และธนาคารทหารไทย จำกัด (มหาชน) อย่างไรก็ตาม เมื่อวันที่ 22 ธันวาคม 2541
กระทรวงการคลัง มีประกาศ เรื่อง ให้ความเห็นชอบโครงการรวมกิจการระหว่าง
ธนาคารสหธนาคาร จำกัด (มหาชน) บริษัทเงินทุนหลักทรัพย์กรุงไทยธนกิจ จำกัด (มหาชน)
และบริษัทเงินทุน 12 บริษัท (บริษัทเงินทุนหลักทรัพย์ นวธนกิจ จำกัด (มหาชน) เป็น 1 ใน 12
บริษัทเงินทุนดังกล่าว) ซึ่งหลังจากการรวมกิจการ ได้เปลี่ยนมาใช้ชื่อธนาคาร ไทยธนาคาร จำกัด
(มหาชน) ทำให้ธนาคารไทยธนาคาร จำกัด (มหาชน) มาเป็นผู้ถือหุ้นใหญ่แทน
บริษัทเงินทุนหลักทรัพย์ นวธนกิจ จำกัด (มหาชน) ตั้งแต่นั้น เป็นต้นมา

บริษัทดำเนินธุรกิจภายใต้การกู้ยืมเงินจากสถาบันการเงินต่าง ๆ
จนกระทั่งผู้บริหารของบริษัทมีแนวความคิดเข้าเป็นหลักทรัพย์จดทะเบียนในตลาดหลักทรัพย์แห่งประเทศไทย
และเข้าเป็นหลักทรัพย์จดทะเบียนในตลาดหลักทรัพย์ฯ เมื่อวันที่ 25 ธันวาคม 2544 โดยยังมี
ธนาคารทหารไทย จำกัด (มหาชน) เป็นผู้ถือหุ้นรายใหญ่ของบริษัท ต่อมาปี 2548
ธนาคารไทยธนาคาร จำกัด (มหาชน) ได้ขายหุ้นในส่วนของธนาคารแก่กลุ่มพันธ์สายเชื้อ ทำให้
กลุ่มพันธ์สายเชื้อ เข้ามาเป็นผู้ถือหุ้นใหญ่ของบริษัท

หลังจากกลุ่มพันธ์สายเชื้อเข้ามาบริหารบริษัท จึงเริ่มขยายสาขาของบริษัทไปยังที่ทำการแห่งใหม่
ในต่างจังหวัด และเปิดจนครบ 7 แห่งในปี 2553 ทั้งนี้ ในการเปิดที่ทำการสาขาในต่างจังหวัดนั้น
เพื่อให้สอดคล้องกับแผนธุรกิจของบริษัท ที่มุ่งเน้นการขยายธุรกิจให้กับลูกค้ารายย่อย
และขยายการบริการให้ครอบคลุมถึงลูกค้าในวงกว้างมากขึ้น

ปี 2550 บริษัทได้เพิ่มช่องทางการจัดจำหน่าย เพื่อเพิ่มรายได้ของบริษัท
โดยเปิดดำเนินการให้สินเชื่อรถยนต์ในนามของ นวเอ็กซ์เพรส (Nava Express)
(ต่อมาได้เปลี่ยนชื่อเป็น อะมานะฮ์เอ็กซ์เพรส เพื่อให้สอดคล้องกับชื่อของบริษัท) ขึ้น
ในรูปแบบตัวแทนของบริษัท ณ ปัจจุบันบริษัทมีสาขาของอะมานะฮ์เอ็กซ์เพรสทั้งสิ้น 65 แห่ง
แบ่งเป็นเขตกรุงเทพและปริมณฑลจำนวน 29 แห่ง และต่างจังหวัดจำนวน 36 แห่ง
และในปีเดียวกันนี้ บริษัทได้มีการลงทุนในบริษัทย่อย ในนาม “บริษัท เบลสซิ่ง แอสเสท
เซอร์วิสเซส จำกัด” ซึ่งให้บริการให้เช่ารถยนต์ บริการบริหารหนี้สินต่าง ๆ แบบครบวงจร
และรับจัดประมูลทรัพย์สินอีกด้วย

ปี 2551 บริษัทมีการลงทุนในบริษัทย่อย ในนาม “บริษัท นวจามิกร จำกัด”
แต่เนื่องจากไม่มีการดำเนินกิจการ บริษัทจึงทำการชำระบัญชีเมื่อวันที่ 3 ธันวาคม 2553
และในช่วงปลายปี 2551 คณะกรรมการบริษัทได้มีมติอนุมัติโครงการซื้อหุ้นคืนเพื่อบริหารทางการเงิน
โดยเป็นการซื้อหุ้นในตลาดหลักทรัพย์แห่งประเทศไทย จำนวน 10.26 ล้านหุ้น คิดเป็นร้อยละ 1.37
ของทุนชำระแล้ว และได้จำหน่ายหุ้นที่ซื้อคืนทั้งหมดเรียบร้อยแล้วเมื่อวันที่ 8 กรกฎาคม 2553

ปี 2552 บริษัทได้ปรับเปลี่ยนนโยบายการดำเนินธุรกิจ ได้มีการขยายช่องทางการทำตลาดใหม่ ๆ
เพื่อสร้างรายได้เพิ่มเติม อาทิเช่น การให้บริการทางการตลาด
การให้บริการสินเชื่อสำหรับไถ่ถอนรถยนต์จากสถาบันการเงินอื่น การรับปิดเล่มทะเบียนรถยนต์
และการรับจำนำทะเบียนรถยนต์ เป็นต้น

ในปี 2553 เป็นปีที่ธุรกิจเช่าซื้อมีสภาพการแข่งขันทางการตลาดสูง
บริษัทจึงมองหาผู้ร่วมทุนเพื่อช่วยเสริมสร้างความแข็งแกร่งให้แก่บริษัท โดยเมื่อวันที่ 21 กันยายน
2553 ธนาคารอิสลามแห่งประเทศไทยได้เข้าเป็น ผู้ถือหุ้นรายใหญ่ในสัดส่วนร้อยละ 49
ของทุนจดทะเบียนชำระแล้ว ณ ปัจจุบัน บริษัทมีทุนจดทะเบียน 950 ล้านบาท
และทุนชำระแล้วเต็มจำนวน 950 ล้านบาท แบ่งเป็นหุ้นสามัญจำนวน 950 ล้านหุ้น
มูลค่าที่ตราไว้หุ้นละ 1 บาท

ธนาคารอิสลามแห่งประเทศไทย ได้ช่วยส่งเสริมและสนับสนุนในการทำธุรกิจเป็นอย่างดี
รวมทั้งได้ส่งกรรมการเข้าร่วมในการบริหาร พร้อมทั้งให้การสนับสนุนบริษัทในทุก ๆ ด้าน
เพื่อการปรับปรุงองค์กรและพัฒนาบริการให้สามารถแข่งขันกับคู่แข่งได้
เนื่องจากมีมาตรฐานการบริการในระดับสากล

2. ลักษณะการประกอบธุรกิจของบริษัท และบริษัทย่อย

บริษัทประกอบธุรกิจให้บริการสินเชื่อเช่าซื้อและสินเชื่อสัญญาเช่าทางการเงิน
แก่ลูกค้าบุคคลธรรมดาและนิติบุคคล แต่หลังจากที่ธนาคารอิสลามแห่งประเทศไทย
ได้เข้ามาเป็นผู้ถือหุ้นใหญ่ของบริษัทแล้วนั้น
บริษัทจึงมีการเปลี่ยนแปลงโครงสร้างผลิตภัณฑ์และบริการใหม่ เป็นดังนี้

1.  การให้บริการทางด้านสินเชื่อเช่าซื้อ (Islamic Hire Purchase)

2.  การให้บริการสินเชื่อสัญญาเช่าทางการเงิน (Islamic Financial Lease)

3.  การให้บริการสินเชื่อเพื่อผู้ประกอบการรถยนต์ (Inventory Finance)

4.  ธุรกิจการจำหน่ายรถยนต์ใช้แล้ว ภายในประเทศ ซึ่งเป็นธุรกิจหลักของบริษัทย่อยของบริษัท

5.  ธุรกิจการให้บริการสถาบันการเงิน (Banking Agent)
    ซึ่งเป็นธุรกิจการให้บริการด้านธุรกรรมทางการเงิน แก่สถาบันการเงินอื่น ๆ

6.  การให้บริการด้านรถยนต์ต่าง ๆ เช่น บริการด้านการจัดทำประกันภัย
    และต่ออายุกรมธรรม์ประกันภัยรถยนต์ บริการประกันสินเชื่อรถยนต์แบบกลุ่ม
    และบริการด้านทะเบียนรถยนต์ เป็นต้น

3. โครงสร้างรายได้ของบริษัทแยกตามประเภทของธุรกิจ

  --------------------------------- ------------- -- -------- -------- -------- -------- -------- --------
  ประเภท                                             ปี 2553            ปี 2552            ปี 2551   

                                                     ล้านบาท   ร้อยละ    ล้านบาท   ร้อยละ    ล้านบาท   ร้อยละ

  รายได้จากสัญญาเช่าซื้อ                                  134.12   57.29    177.58   73.26    193.47   66.35

  รายได้จากสัญญาเช่าทางการเงิน                           01.66    0.71     03.92    1.62     17.10    5.86

  รายได้จากลูกหนี้โอนสิทธิ                                 06.03    2.57     00.00    0.00     0.00     0.00

  รายได้จากการให้เช่า                                   01.41    0.60     00.00    0.00     15.50    5.32

  รายได้ค่าบริหารจัดการ                                  00.09    0.04     01.91    0.79     3.10     1.06

  รายได้จากธุรกิจประมูลรถยนต์เพื่อจำหน่าย                    58.83    25.13    10.15    4.19     0.00     0.00

  ค่าเผื่อการด้อยค่าของสินทรัพย์                             00.00    0.00     04.08    1.68     0.00     0.00
  (กลับรายการ)                                                                                     

  ดอกเบี้ยรับ                                           05.08    2.17     08.09    3.34     23.67    8.12

  รายได้อื่น                                            26.89    11.48    36.68    15.13    38.74    13.29

                                    รวม              234.11   100.00   242.41   100.00   291.58   100.00
  --------------------------------- ------------- -- -------- -------- -------- -------- -------- --------

4. เป้าหมายและวัตถุประสงค์ในการดำเนินงาน

บริษัทได้วางเป้าหมายของการประกอบธุรกิจเช่าซื้อและเช่าการเงินไว้ ดังนี้

1. การสร้างมูลค่าเชิงเศรษฐศาสตร์ที่มีความเหมาะสม เป็นธรรม
และมีอัตราเติบโตอย่างต่อเนื่องในระยะยาวให้กับผู้ถือหุ้น ลูกค้า พนักงาน
พันธมิตรทางธุรกิจและสังคม

2.
สร้างความพึงพอใจสูงสุดให้กับลูกค้าทุกกลุ่มเป้าหมายโดยการพัฒนาผลิตภัณฑ์และบริการที่ถูกต้องตามหลักชะรีอะฮ์
ตรงต่อความต้องการของลูกค้าในทุกช่วงเวลาของการดำเนินชีวิต
และพัฒนาช่องทางการจัดจำหน่ายให้ลูกค้าสามารถเข้าถึงบริการทางการเงินของบริษัทได้

3.
ปรับเปลี่ยนระบบการปฏิบัติงานทั้งหมดจากระบบสถาบันการเงินทั่วไปเป็นระบบการปฏิบัติงานตามหลักชะรีอะฮ์
สร้างความได้เปรียบทางการแข่งขันในด้านระยะเวลาการให้บริการลูกค้าที่รวดเร็ว
ด้วยบูรณาการระบบเทคโนโลยี
ปรับเปลี่ยนระบบการสื่อสารที่มีความสามารถในการให้บริการได้รวดเร็ว

4. พัฒนาองค์กรให้เป็นทางเลือกอันดับต้นของผู้มีความรู้ ความสามารถ ความเชี่ยวชาญ
ได้เลือกเข้ามาร่วมงานกับบริษัท โดยการปรับเปลี่ยนวัฒนธรรมองค์กรแห่งการเรียนรู้
และเป็นองค์กรที่พนักงานนำลูกค้ามาเป็นศูนย์รวมในการบริการ